Pasgebore baba gevindChris Hani Baragwanath-hospitaal Foto: Thabiso Makelo, Panoramio (Gelisensieer onder Creative Commonschris hani Die pasgebore baba wat Donderdag uit die Chris Hani Baragwanath-hospitaal in Soweto in Johannesburg gesteel is, is Vrydagoggend gevind. Kol. Lungelo Dlamini, woordvoerder van die polisie, het aan Maroela Media gesê die baba is by ŉ huis in Diepkloof, Soweto, gevind. Die kleinding is ongedeerd. Dít volg nadat die polisie op inligting van ŉ lid van die publiek oor die baba se ligging gereageer het. Die polisie se eenheid vir gesinsgeweld, kinderbeskerming en seksuele misdrywe (FCS) is ontplooi en tans op verskeie plekke om meer inligting rakende die voorval te bekom, het Dlamini gesê. Die FSC sal later meer inligting oor die baba se ontvoering bekend maak. Maroela Media het vroeër berig die hospitaal se beeldmateriaal van kringtelevisiekameras wys hoe ŉ vrou gistermiddag gedurende besoektyd in die hospitaal sonder ŉ baba rondgedwaal het. Later word sy egter gesien waar sy met ŉ baba, toegevou in ŉ pers kombers, uit die kraamsaal van die hospitaal loop. Die vrou word dan ook saam met twee moontlike medepligtiges in die beeldmateriaal gewaar waar hulle na die OTM’s van die hospitaal loop en dan die baba se kombers met ŉ ander een omruil. Die vrou verdwyn hierna met die pasgebore baba uit die hospitaal. Die beeldmateriaal is aan die Diepkloof-polisiestasie oorhandig waar ŉ saak aanhangig gemaak is.